**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL leidimo NUOMOTIS TRANSPORTO PRIEMONES“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant gauti Klaipėdos miesto savivaldybės tarybos leidimą Klaipėdos miesto savivaldybės administracijai nuomotis pagal veiklos nuomos sutartis 5 lengvuosius automobilius.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės administracija, gavusi Savivaldybės tarybos leidimą, 2016 metais planuoja nuomotis pagal veiklos nuomos sutartis 4 lengvuosius automobilius brangesnius kaip 17 377 Eur (be pridėtinės vertės mokesčio) ir 1 lengvąjį automobilį (mikroautobusą) brangesnį nei 26 065,00 Eur (be pridėtinės vertės mokesčio). Automobilių nuoma būtų vykdomas Lietuvos Respublikos viešųjų pirkimų įstatymo nustatyta tvarka.

Nurodytų transporto priemonių veiklos nuomos lėšos numatytos 2016 m. savivaldybės biudžete. Šių transporto priemonių įsigijimas taip pat numatytas Savivaldybės tarybos patvirtintame 2016-2018 m. Strateginiame veiklos plane.

Savivaldybės administracija planuoja nuomotis 3 lengvuosius elektra varomus automobilius, kurie būtų naudojami Savivaldybės administracijos Socialinių reikalų departamento bei Viešosios tvarkos skyriaus funkcijų vykdymui Klaipėdos mieste. Tokiu būdu savivaldybės administracija savo pavyzdžiu skatintų naudotis ekologiškomis transporto priemonėmis, prisidėtų prie užterštumo mieste mažinimo. Savivaldybės administracijos direktoriaus 2016 m. sausio 13 d. įsakymu Nr. ADR-5 patvirtintame „Darnaus judumo metų paminėjimo 2016 metais priemonių plane“ viena iš priemonių yra numatyta „Elektromobilių įsigijimas (lizingu) Klaipėdos miesto savivaldybės administracijos poreikiams“.

Taip pat planuojama įsigyti 2 lengvuosius automobilius, iš kurių vienas būtų didesnis nei penkių sėdimų vietų. Šie automobiliai būtų skirti savivaldybės administracijos funkcijų vykdymui. Įsigijus naujus automobilius būtų sumažintas lėšų poreikis jų išlaikymui bei tarpmiestinių kelionių vykdymui, nes šiuo metu didesniam savivaldybės administracijos darbuotojų skaičiui vykstant į kitus miestus yra naudojamos dvi transporto priemonės.

Įsigijusi naujus automobilius Savivaldybės administracija vykdytų dviejų šiuo metu naudojamų automobilių, kurie yra techniškai nusidėvėję ir kurių išlaikymas kainuoja papildomas lėšas, nurašymo ir pardavimo viešo aukciono būdu procedūras. Atsisakius šių automobilių per metus būtų sutaupyta 10550,00 Eur.

Šiuo metu Klaipėdos miesto savivaldybės administracija funkcijų vykdymui naudoja 8 lengvuosius automobilius ir 1 mikroautobusą.

|  |  |  |  |  |  |
| --- | --- | --- | --- | --- | --- |
| Eil. Nr. | Transporto priemonės markė/ valst. Nr. | Transporto priemonės pagaminimo metai | Transporto priemonės rida, km  | Transporto priemonės išlaikymo išlaidos 2013-2016 metai, Eur | Naudoja |
| 1. | **VOLVO S80** AGD241 | 2004 | 370005 | 29772,59 | Meras |
| 2. | **HONDA ACCORD** GDO123(naudojama pagal išperkamąją nuomą) | 2012 | 83822 | 31546,84 | Vicemerai |
| 3. | **HONDA ACCORD** AFB687  | 2004 | 266537 | 7454,66 | Savivaldybės administracija Viešosios tvarkos sk. |
| 4. | **OPEL ASTRA** HAO422 (naudojama pagal veiklos nuomą) | 2014 | 4837 | 3837,14 | Savivaldybės administracija Viešosios tvarkos sk. |
| 5. | **HONDA ACCORD\*** GDO456 (naudojama pagal išperkamąją nuomą) | 2012 | 91148 | 33981,51 | Savivaldybės administracija  |
| 6. | **ŠKODA OCTAVIA** CEH052  | 2006 | 172332 | 11577,33 | Savivaldybės administracija |
| 7. | **ŠKODA OCTAVIA** CEH058  | 2006 | 203129 | 11763,17 | Savivaldybės administracija |
| 8. | **Mercedes Benz** TVM883  | 2002 | 250330 | 16510,06 | Savivaldybės administracija |
| 9. | **ŠKODA FABIA COMBI** AFV341  | 2004 | 206194 | 10925,09 | Savivaldybės administracija Vaiko teisių apsaugos sk. |

**3. Kokių rezultatų laukiama.**

Įsigijus naujus automobilius bus užtikrintas tinkamas Klaipėdos miesto savivaldybės administracijos funkcijų vykdymas, įgyvendinama Darnaus judumo programa, sutaupomos techniškais nusidėvėjusių transporto priemonių išlaikymo išlaidos.

**4. Sprendimo projekto rengimo metu gauti specialistų vertinimai.**

Negauta

**5. Lėšų poreikis sprendimo įgyvendinimui.**

|  |  |  |
| --- | --- | --- |
|  | Transporto priemonė | Veiklos nuomos ir aptarnavimo išlaidos per metus, Eur |
| 1. | 3 elektromobiliai | 16200 |
| 2. | Lengvasis automobilis | 8796 |
| 3. | Mikroautobusas | 8760 |
|  | Viso: | 33756 |

Tikslus lėšų poreikis automobilių nuomai bus nustatytas atlikus viešųjų pirkimų procedūras.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – užtikrintas tinkamas Klaipėdos miesto savivaldybės administracijos funkcijų vykdymas, įgyvendinama Darnaus judumo programa, sutaupomos techniškais nusidėvėjusių transporto priemonių išlaikymo išlaidos.

Teikiame svarstyti šį sprendimo projektą.

Turto skyriaus vedėjas Edvardas Simokaitis